《正月初七日如江西以畏饮辞吴式贤宅宿向果市》
元代·方回

残雪西郊路，依稀已似春。
初程何必远，相识况如亲。
久远交宜淡，沉绵饮戒醇。
故辞情话龙，拟便稳眠身。
贩旅骈荒店，蛮音酗近邻。
霰穿疏瓦乱，风掠破巾频。
倦马喷醒嚏。顽鸡绝冻呻。
谩夸为客惯，却忆在家贫。
老妪言堪取，诸即意勿嗔。
近来军过后，少有早行人。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。